text: Danske mælkeproducenter får igen bødesmæk fra EU 
  03 oktober 2014 kl. 10.56
  Det koster Danmark millionbøde at have produceret for meget mælk, året inden EU's mælkekvoter forsvinder.
  Helt som ventet skal de danske mælkeproducenter igen i år betale milliarder i bøde til EU for at have produceret mere mælk, end de har lov til ifølge EU's kvotesystem.
  Bøden er i år på 213 millioner kroner som straf for, at mælkeproducenterne i kvoteåret 2013-14 overskred deres kvoter med 101.000 ton, svarende til 2,1 procent. Det fremgår fredag af en pressemeddelelse fra EU-Kommissionen.
  Det er 23. gang i de 28 år, mælkekvoterne har eksisteret, at Danmark går over grænsen. Men nu er det til gengæld ved at være slut.
  EU's mælkekvoter bliver helt afskaffet til april næste år. Danmark har under de seneste års udfasning kæmpet en indædt kamp for at slippe for bøderne. Blandt andet med henvisning til, at de 28 EU-landes samlede mælkeproduktion typisk ligger et stykke under den fælles kvote.
  